[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 21.9.2009

COM(2009) 483 окончателен

Предложение за

РЕШЕНИЕ НА СЪВЕТА

относно определяне на позицията на Общността, която да бъде възприета в рамките на Комисията за опазването и управлението на далекомигриращите рибни запаси в Западния и Централния Тихи океан

ОБЯСНИТЕЛЕН МЕМОРАНДУМ

Съгласно член 300, параграф 2, втора алинея от Договора за ЕО решенията относно позициите, които трябва да се възприемат от името на Общността в рамките на регионалните организации за управление на рибарството, когато от последните се изисква да приемат решения с правни последици, с изключение на решенията, които допълват или изменят тяхната институционална рамка, се вземат от Съвета, с квалифицирано мнозинство, по предложение на Комисията.

С оглед на това задължение и в съответствие с подобни решения на Съвета и предложения на Европейската комисия за други регионални организации за управление на рибарството, Европейската комисия предлага настоящото решение, за да се определи позицията на Общността в Комисията за опазването и управлението на далекомигриращите рибни запаси в Западния и Централния Тихи океан. Настоящото предложение следва същия подход като тези за другите регионални организации за управление на рибарството с цел да се осигури съгласуваност.

Предложение за

РЕШЕНИЕ НА СЪВЕТА

относно определяне на позицията на Общността, която да бъде възприета в рамките на Комисията за опазването и управлението на далекомигриращите рибни запаси в Западния и Централния Тихи океан

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 37 във връзка с член 300, параграф 2, втора алинея от него,

като взе предвид предложението на Комисията,

като има предвид, че:

(1) Съгласно член 33 от Договора за ЕО във връзка с член 32 от него една от целите на Общата политика в областта на рибарството е да се гарантира снабдяването. Регламент (ЕО) № 2371/2002[1] предвижда, че Общността прилага подхода на предпазливостта при приемането на мерки, предназначени да защитят и опазят живите водни ресурси, да позволят тяхната устойчива експлоатация и да сведат до минимум отражението на риболовната дейност върху морските екосистеми. Освен това в него се посочва, че Общността се стреми към постепенното прилагане на подход на основата на екосистемите към управлението на рибарството и към осигуряване на принос за развитието на ефективна риболовна дейност в рамките на икономически жизнеспособен и конкурентноспособен сектор на рибарството и аквакултурите, като гарантира добър жизнен стандарт на лицата, които зависят от риболовните дейности, и като същевременно отчита интересите на потребителите.

(2) С Решение 2005/75/EО[2] Европейската общност одобри присъединяването си към Конвенцията за опазването и управлението на далекомигриращите рибни запаси в Западния и Централния Тихи океан, с която се създава Комисията за опазването и управлението на далекомигриращите рибни запаси в Западния и Централния Тихи океан (WCPFC). WCPFC може въз основа на научни доказателства да взема решения, предназначени да поддържат популациите от далекомигриращи рибни запаси (включително риба тон и подобни на нея риби) в зоната на Конвенцията на равнища, които ще осигурят устойчивостта на тези запаси в дългосрочен план. Общността може да бъде правно обвързана от такива решения.

(3) Съгласно член 300, параграф 2, втора алинея от Договора за ЕО позицията на Общността в органи, които са създадени съгласно регионални споразумения в областта на рибарството и от които се изисква да приемат решения с правни последици, без обаче последните да изменят институционалната рамка на въпросните споразумения, трябва да се определи с решение на Съвета, с квалифицирано мнозинство, по предложение на Комисията.

РЕШИ:

Член 1

Позицията, която ще бъде приета от името на Общността в Комисията за опазването и управлението на далекомигриращите рибни запаси в Западния и Централния Тихи океан, когато от тази комисия се изисква да приема решения с правни последици, е определена в приложението към настоящото решение.

Член 2

Позицията на Общността, определена в приложението към настоящото решение, се оценява и при необходимост се преразглежда от Съвета по предложение на Комисията най-късно за годишното събрание на Комисията за опазването и управлението на далекомигриращите рибни запаси в Западния и Централния Тихи океан през 2014 г.

Съставено в Брюксел на […] година.

За Съвета

Председател

ПРИЛОЖЕНИЕ

Позиция на Общността в рамките на Комисията за опазването и управлението на далекомигриращите рибни запаси в Западния и Централния Тихи океан

1. Принципи

В рамките на WCPFC Европейската общност:

a) действа в съответствие с целите, преследвани от Общността в рамките на Общата политика в областта на рибарството, особено прилагайки подхода на предпазливостта за осигуряване на устойчива експлоатация на видовете, регулирани от WCPFC, за насърчаване на постепенното прилагане към управлението на риболова на подход на основата на екосистемите и за свеждане до минимум на въздействието на риболовната дейност върху морските екосистеми, както и насърчавайки икономически жизнеспособен и конкурентноспособен сектор на рибарството в Общността, като гарантира справедливо жизнено равнище на лицата, които зависят от риболовна дейност, и същевременно отчита интересите на потребителите;

б) гарантира, че мерките на WCPFC са в съответствие с целите на Конвенцията за опазването и управлението на далекомигриращите рибни запаси в Западния и Централния Тихи океан;

в) гарантира, че мерките на WCPFC са съобразени с международното право и по-специално с разпоредбите на Конвенцията на ООН по морско право, Споразумението на ООН, отнасящо се до съхранението и управлението на трансграничните и далекомигриращите рибни запаси, както и със Споразумението за насърчаване на спазването на международните мерки за опазване и управление от риболовните кораби в открито море;

г) насърчава съгласувани позиции в рамките на регионалните организации за управление на рибарството;

д) стреми се към полезно взаимодействие с политиката, която Общността провежда като част от нейните двустранни отношения с трети държави в областта на рибарството, и осигурява съответствие с външната си политика;

е) осигурява спазването на международните ангажименти на Общността.

2. Насоки

Ако е необходими, Европейската общност подкрепя приемането на следните мерки от страна на WCPFC:

a) строги мерки за опазване и управление на риболовните ресурси, позволяващи устойчивостта им в дългосрочен план и вземащи предвид най-добрите налични научни становища, в това число чрез временни забрани за улов на дебел (големоок) тон, жълтопер тунец и листао (ивичест тунец) за кораби с мрежа гъргър, както и еквивалентни мерки за кораби, използващи парагади при улов на запаси от риба тон или риба меч. При необходимост се разглеждат специални мерки за запаси, изложени на прекомерен риболов, за да се избегне нарастване на риболовната дейност;

б) мерки за контрол на риболовното усилие с цел съобразяването му с действителните възможности за риболов;

в) разработване и прилагане на мерки за следене, контрол и надзор, отнасящи се до inter alia, централизирана система за наблюдение на корабите, схема за наблюдатели, мерки на пристанищните държави, строг режим за контрол на трансбордиранията в морето и система за документиране на улова за някои видове;

г) засилени мерки за борба с ННН дейности;

д) приемане на заявления от държави с отговорно рибарство за присъединяване към WCPFC.

[1] ОВ L 358, 31.12.2002 г., стр. 59.

[2] ОВ L 32, 4.2.2005 г., стр. 1.